次韵酬李推官
作者：劉攽
朝代：宋

paragraphs: 少無風力致雲霄，老寄東藩愧節旄。
涉境已憐清濟涸，開門猶喜岱山高。
智微黑蟻穿珠竅，術異游魚出鼎膏。
思古循良深自嘆，視身尸素欲何逃。
流光去去車馳轂，過事新新海駕濤。
屈指家聲歡上客，愜心風什幸詩豪。
青春小圃饒佳卉，遲日芳樽付濁醪。
傾蓋强君留一醉，相看前路釣連鼇。